Návrh
Na zrušenie úlohy z Plánu práce vlády SR na rok 2003 s názvom „Správa o realizovaní cirkevnej politiky vlády SR s dôrazom na plnenie medzinárodných záväzkov SR“

Návrh sa predkladá ako iniciatívny. Z názvu úlohy vyplýva, že obsahom správy má byť realizovanie cirkevnej politiky vlády SR s dôrazom na plnenie medzinárodných záväzkov SR. V súčasnosti medzinárodné záväzky Slovenskej republiky vyplývajú najmä zo Základnej zmluvy medzi Slovenskou republikou a Svätou stolicou uzavretou dňa 24. 11. 2000 a ratifikovanou 4. 12. 2000. Autorom zmluvy je Ministerstvo zahraničných vecí SR. Táto základná zmluva ustanovuje aj uplatnenie práva na uzatvorenie osobitných medzinárodných zmlúv medzi zmluvnými stranami. Je to právo uplatňovať výhrady vo svedomí, právo výkonu pastoračnej služby v ozbrojených silách a policajných zboroch, osobitné medzinárodné zmluvy v oblasti školstva a finančného zabezpečenia katolíckej cirkvi.
Zmluva medzi Slovenskou republikou a Svätou stolicou o duchovnej službe katolíckym veriacim v ozbrojených silách a ozbrojených zboroch Slovenskej republiky bola uzatvorená dňa 21. 8. 2002 a podpísaná ministrom obrany SR. Ratifikácia zmluvy bola dňa 11. 10. 2002. Autorom bolo Ministerstvo zahraničných vecí SR. Dňa 9. 7. 2003 vláda SR uznesením č. 649 schválila návrh Zmluvy medzi Slovenskou republikou a Svätou stolicou o katolíckej výchove a vzdelávaní, ktorý predkladal minister školstva SR. Taktiež Ministerstvo spravodlivosti SR pripravuje návrh Zmluvy medzi Slovenskou republikou a Svätou stolicou o uplatňovaní výhrady svedomia.
Z uvedených skutočností vyplýva, že hodnotenie realizovania cirkevnej politiky vlády SR s dôrazom na plnenie medzinárodných záväzkov SR nemôže patriť podpredsedovi vlády SR pre európsku integráciu, ľudské práva a menšiny. V zmysle ustanovenia § 18 ods. 1 písm. i.) zák. č.. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov ústredným orgánom štátnej správy pre vzťahy s cirkvami a náboženskými spoločnosťami je Ministerstvo kultúry SR. Osobitné medzinárodné zmluvy medzi Slovenskou republikou a Svätou stolicou vyplývajúce zo základnej zmluvy, budú vypracovávať a podpisovať príslušné ústredné orgány štátnej správy za oblasť, ktorá bude predmetom takejto zmluvy. Vychádzajúc z týchto skutočností je logické, že plnenie osobitných medzinárodných zmlúv budú hodnotiť tieto rezorty.
Na základe týchto dôvodov predkladáme návrh na zrušenie úlohy z Plánu práce vlády SR na rok 2003, ktorá ukladá podpredsedovi vlády SR pre európsku integráciu, ľudské práva a menšiny predložiť na rokovanie vlády SR Správu o realizovaní cirkevnej politiky vlády SR s dôrazom na plnenie medzinárodných záväzkov SR. Navrhujeme nové znenie úlohy „Správa o realizovaní cirkevnej politiky vlády SR a plnenie Základnej zmluvy medzi Slovenskou republikou a Svätou stolicou“, ktorej predkladateľom by bolo Ministerstvo kultúry SR ako ústredný orgán štátnej správy pre vzťahy cirkvami a náboženskými spoločnosťami v spolupráci s Ministerstvom zahraničných vecí SR. Správa by mala obsahovať aj skutočnosti o realizovaní politiky vlády SR k registrovaným cirkvám a náboženským spoločnostiam uverejnených v Zbierke zákonov SR pod čís. 250/2002 Z. z.. Hodnotenie osobitných medzinárodných zmlúv vyplývajúcich zo Základnej zmluvy medzi Slovenskou republikou a Svätou stolicou by sa malo uskutočňovať v určitých časových obdobiach, tým ústredným orgánom štátnej správy, ktorý takúto osobitnú zmluvu podpísal.